1.Ievads

Ar Eiropas Parlamenta un Padomes 2020. gada 23. decembra Lēmumu (ES) 2020/2228 (“EDzG lēmums”) 2021. gads tika pasludināts par Eiropas Dzelzceļa gadu (EDzG). EDzG vispārīgais mērķis bija veicināt un atbalstīt Savienības, dalībvalstu, reģionālo un vietējo iestāžu un citu organizāciju centienus palielināt dzelzceļa pasažieru un kravu pārvadājumu īpatsvaru. Šis vispārīgais mērķis tika sadalīts vairākos konkrētos mērķos.

Šajā ziņojumā saskaņā ar EDzG lēmuma 7. pantu sniegts pārskats par EDzG 2021 satvarā paredzēto iniciatīvu īstenošanu, rezultātiem un vispārējo novērtējumu. Ziņojumā novērtēts, kā ar komunikācijas un informētības vairošanas pasākumu palīdzību izdevies uzrunāt mērķauditoriju. Minēto iniciatīvu izvērtēšanai Komisija noteica šādus kampaņas līmeņa kritērijus, kas ar ārēja līgumslēdzēja palīdzību tika izteikti izmērāmos galvenajos snieguma rādītājos (KPI):

-sasniegto cilvēku skaits: attiecīgās mērķauditorijas sasniegšana, izmantojot piemērotus kanālus, kas mērīta kā to cilvēku skaits, kuri redzējuši EDzG saturu (skaits sadalījumā pa komunikācijas kanāliem un kopējais skaits),

-mijiesaiste: mijiesaiste ar kampaņas saturu un vēstījumiem un to izplatīšana, kas mērīta, skaitliski izsakot cilvēku mijiedarbību ar EDzG saturu (EDzG tīmekļvietnes, informatīvā biļetena, sociālo mediju satura un pasākumu digitālā pēda),

-informētības vairošana: mērīta, ņemot vērā pieminēšanu mērķa medijos, sociālo mediju rādītājus un dokumentu izpēti (EDzG pasākumu rezultātā).

2.EDzG 2021 īstenošana

2.1.Pārvaldība

Tāpat kā 2018. gadā, kas bija Eiropas Kultūras mantojuma gads, tika pieņemta decentralizēta pieeja EDzG 2021 īstenošanai saskaņā ar EDzG lēmumu.

Valstu līmenī ar EDzG saistīto darbību koordināciju nodrošināja valstu kontaktpersonas no visām dalībvalstīm. Dažas ar EDzG saistītas iniciatīvas tika īstenotas arī trešās valstīs, piemēram, Norvēģijā, Šveicē un Turcijā.

ES līmenī EDzG kopīgi īstenoja Eiropas Komisija (iesaistoties vairākiem ģenerāldirektorātiem un pārstāvniecībām dalībvalstīs), dalībvalstis, institucionālie partneri un ieinteresētās personas.

Komisija EDzG koordinēja ES līmenī un sasauca astoņas valstu kontaktpersonu sanāksmes, kurās Eiropas Parlamenta pārstāvji piedalījās kā novērotāji. Komisija arī sasauca četras sanāksmes ar galveno ieinteresēto personu grupu, kuru, atspoguļojot nozares daudzveidību, veidoja pārstāvji no organizācijām vai struktūrām, kas darbojas dzelzceļa transporta jomā. Vispārīgākā aspektā Komisija iesaistījās neskaitāmās divpusējās un daudzpusējās sanāksmēs ar daudzām iestādēm un ieinteresētajām personām, kas bija apņēmušās īstenot EDzG darbības, piemēram, ar dzelzceļa pārvadātājiem (gan vēsturiskajiem, gan jaunpienācējiem), infrastruktūras pārvaldītājiem, loģistikas organizācijām, dzelzceļa apgādes nozari, apvienībām, kas pārstāv pasažierus, tostarp personas ar invaliditāti un ierobežotām pārvietošanās spējām, arodbiedrībām, ieinteresētajām personām, kas darbojas izglītības, kultūras un tūrisma jomā, un starptautiskām organizācijām.

2.2.Resursi

Tā kā EDzG lēmums tika pieņemts vēlu, 2021. gadā nebija iespējas nodrošināt īpašu EDzG budžetu un tādējādi finansēt uzaicinājumus iesniegt priekšlikumus, ar kuriem būtu bijis iespējams atbalstīt atlasītas ieinteresēto personu iniciatīvas. Neraugoties uz to, Komisija, cik vien iespējams, piesaistīja resursus no esošajām programmām 2020. un 2021. gada budžeta procedūru satvarā un saskaņā ar daudzgadu finanšu shēmu 2021.–2027. gadam. No Mobilitātes un transporta ģenerāldirektorāta (MOVE ĢD) budžeta tika piešķirts finansējums konkrēti šādiem mērķiem: EDzG komunikācijas kampaņai, vilcienam “Connecting Europe Express”, pasākumiem, piemēram, balvas “Sievietes un dzelzceļa nozare” pasniegšanas ceremonijai, un priekšizpētei. Vairāki citi ģenerāldirektorāti, Komisijas pārstāvniecības dalībvalstīs, kopuzņēmums “Shift2Rail” un ES Dzelzceļu aģentūra arī deva savu artavu kopīgo centienu īstenošanā. Komisijas rīcībā nav sīkākas informācijas par resursiem, ko EDzG īstenošanai atvēlēja dalībvalstis un ieinteresētās personas.

3.Galveno EDzG darbību izvērtējums

3.1. EDzG komunikācijas kampaņa ES līmenī

ES līmenī tika organizēta komunikācijas kampaņa, kuras mērķis bija mudināt uz dzelzceļa izmantošanu. Šīs kampaņas galvenās mērķauditorijas — kā potenciālie dzelzceļa transporta pakalpojumu izmantotāji — bija šādas: gados jauni ES iedzīvotāji (vecumā no 16 līdz 25 gadiem), atpūtnieki, pārrobežu darba ņēmēji, darījumu ceļotāji un uzņēmumi. Komunikācijas kampaņu īstenoja viedokļu izplatītāji, piemēram, institucionālās un nozaru ieinteresētās personas Eiropas un valstu līmenī, kā arī mediji.

Komunikācijas kampaņas materiāli bija pieejami visām ES dalībvalstīm un iesaistītajām ieinteresētajām personām, un galvenie materiāli bija sagatavoti visās ES oficiālajās valodās (izņemot īru valodu). Tie iekļāva šādus elementus: īpaši EDzG vajadzībām izstrādātu vizuālo identitāti, saukli (“Kāpiet vilcienā!”), tēmturi #EUYearofRail, galvenos vēstījumus, infografikas par dzelzceļu, sociālo mediju vizuālos materiālus, “Instagram” filtrus, videomateriālus un GIF. Visus šos elementus bez maksas varēja izmantot ar EDzG saistītās darbībās. Komisija izveidoja un visa EDzG laikā pārvaldīja īpašu tīmekļvietni, kurā tika sniegta informācija par dažādām iniciatīvām un kampaņas vēstījumi ilustrēti ar “Eiropas Dzelzceļa gada stāstiem” — pieredzes stāstiem, videoklipiem un rakstiem par karjeru dzelzceļa nozarē un ceļojumos gūto iedvesmu. Tika izveidots biļetens, kas EDzG partnerus un viedokļu izplatītājus informēja par kampaņas spilgtākajiem mirkļiem, un tam bija 1341 abonents.

Galvenais pasākums bija Komisijas organizēts 5 nedēļas ilgs īpaša ES vilciena brauciens pa Eiropu (“Connecting Europe Express”, sk. 3.3. iedaļu). Ietekmētāju kampaņas laikā 11 ietekmētāji ceļoja pa Eiropu ar vilcienu, tostarp 9 no viņiem — ar “Connecting Europe Express”. Šie ietekmētāji stāstīja savai auditorijai par dzelzceļa satiksmes iespējām Eiropā un mudināja biežāk braukt ar vilcienu. Braucienam ar “Connecting Europe Express” tika aicināti pievienoties vairāki žurnālisti.